**ՀԱՇՎԵՏՎՈՒԹՅՈՒՆ**

**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻ ԵՎ ԻՐ ԵՆԹԱԿԱՅՈՒԹՅԱՆ «ԳՈՒՅՔԻ ԳՆԱՀԱՏՄԱՆ ԵՎ ԱՃՈՒՐԴԻ ԿԵՆՏՐՈՆ» ՈՒ «ԿԱՐԵՆ ԴԵՄԻՐՃՅԱՆԻ ԱՆՎԱՆ ՄԱՐԶԱՀԱՄԵՐԳԱՅԻՆ ՀԱՄԱԼԻՐ» ՊՈԱԿ-ՆԵՐԻ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ԳՈՐԾՈՒՆԵՈՒԹՅԱՆ**

Պետական գույքի կառավարման կոմիտեն (այսուհետ` Կոմիտե) հաշվետու ժամանակահատվածում իրականացրել է ՀՀ օրենքներով և ՀՀ կառավարության որոշումներով կանոնակարգված հետևյալ կանոնադրական գործառույթները. պետական գույքի հաշվառում, մասնավորեցում, օտարում, պետական մասնակցությամբ առևտրային կազմակերպությունների լուծարում, տարածքների վարձակալության և անհատույց օգտագործման տրամադրում, շենք, շինությունների ընդհանուր տարածքների սպասարկում, պետական սեփականություն հանդիսացող շենք, շինությունների տանիքներին և ձեղնահարկերում ալեհավաքների տեղադրման թույլտվության տրամադրում, ինչպես նաև Կոմիտեի ենթակայությանը հանձնված մասնավորեցման ենթակա պետական մասնակցությամբ առևտրային կազմակերպությունների կառավարում և պետական մասնակցությամբ այլ առևտրային կազմակերպությունների գործունեության կառավարման համակարգում։

 Հաշվետու ժամանակաշրջանում կատարված աշխատանքների արդյունքները ներկայացվում են ըստ պետական գույքի կառավարման բնագավառների.

**1.Պետական մասնակցությամբ առևտրային կազմակերպությունների (այսուհետ՝ կազմակերպություն) կառավարում և համակարգում**

**Կազմակերպությունների ֆինանսատնտեսական վիճակի դիտարկում (մոնիտորինգի իրականացում)**

Հաշվետու ժամանակահատվածում ՀՀ կառավարության 2017 թվականի հոկտեմբերի 5-ի թիվ 1262-Ն որոշման համաձայն իրականացվել է 2021 թվականի հունվարի 1-ի դրությամբ պետական կառավարման մարմինների ենթակայության ֆինանսատնտեսական վերլուծության ենթակա առևտրային կազմակերպությունների ցանկերի համեմատում և ճշգրտում:

Վերոնշյալ որոշման N 1 հավելվածով հաստատված կարգի համաձայն` 2020 թվականի տարեկան տվյալների հիման վրա իրականացվել են ՀՀ կառավարության, ՀՀ նախարարությունների, դրանց ենթակա մարմինների, ՀՀ մարզպետարանների, ինչպես նաև Երևանի քաղաքապետարանի և ՀՀ հանրային հեռարձակողի խորհուրդի ենթակայության 50% և ավելի պետական մասնակցությամբ 148 առևտրային կազմակերպություններիֆինանսատնտեսական վիճակի դիտարկումներ, որոնց վերաբերյալ ամփոփված տեղեկատվությունը ներկայացվել է ՀՀ վարչապետի աշխատակազմ:

**Կազմակերպությունների կառավարման համակարգում**

Հաշվետու ժամանակահատվածում՝

- ՀՀ կառավարության 2021 թվականի ապրիլի 15-ի թիվ 568-Ա որոշման համաձայն «Կուրորտաբանության և ֆիզիկական բժշկության գիտահետազոտական ինստիտուտ» ՓԲԸ-ի 100% պետական սեփականություն հանդիսացող բաժնետոմսերի 2021 թվականի հունիսի 22-ին անցկացված մրցույթը չի կայացել հայտ չլինելու պատճառով:

- ՀՀ կառավարության 2021 թվականի ապրիլի 29-ի թիվ 690-Ա որոշման համաձայն «Նևրոզների կլինիկա» ՓԲԸ-ի 100% պետական սեփականություն հանդիսացող բաժնետոմսերի 2021 թվականի հունիսի 24-ին անցկացված մրցույթը չի կայացել հայտ չլինելու պատճառով:

- ՀՀ կառավարության 2021 թվականի փետրվարի 25-ի թիվ 255-Ա որոշման համաձայն «Ընդերքաբանի Արեգի տեղամաս» ՓԲԸ-ի պետական սեփականություն հանդիսացող բաժնետոմսերը մասնավորեցվել են աճուրդով։

- ՀՀ կառավարության 2021 թվականի մարտի 4-ի թիվ 307-Ա որոշմամբ «Ընդերքաբանի Աղբյուրակի տեղամաս» ՓԲԸ-ի պետական սեփականություն հանդիսացող բաժնետոմսերը մասնավորեցվել են աճուրդով։

- ՀՀ կառավարության 2021 թվականի ապրիլի 29-ի թիվ 663-Ա որոշման համաձայն «Գյուկոնդ» ԲԲԸ-ի պետական բաժնեմասի 2021 թվականի հունիսի 15-ին անցկացված աճուրդը չի կայացել` հայտ չլինելու պատճառով:

- 2021 թվականի փետրվարի 4-ին «Արաբկիր» բժշկական համալիր-երեխաների և դեռահասների առողջության ինստիտուտ» սահմանափակ պատասխանատվությամբ ընկերության պետական բաժնեմասը մասնավորեցնելու մասին» ՀՀ կառավարության թիվ 125-Ա որոշման համաձայն ընկերության պետական սեփականություն հանդիսացող բաժնետոմսերը գնահատված արժեքով մասնավորեցնելու համար գրավոր առաջարկներ են ներկայացվել ընկերության ոչ պետական բաժնեմասի սեփականատերերին, ընկերությանը, ընկերության աշխատաորական կոլեկտիվին՝ առաջարկները չեն ընդունվել: Որշման համաձայն՝ բաժնետոմսերի գնահատված արժեքի 75 տոկոսով գնման առաջարկ է ներկայացվել ընկերության ոչ պետական բաժնեմասի սեփականատերերի՝ առաջարկը չի ընդունվել: Նույն գնով գնման առաջարկ է ներկայացվել Ընկերությանը՝ գնման վերաբերյալ պատասխան դեռ չի ստացվել:

- Մասնավորեցման նախապատրաստական աշխատանքների շրջանակում ներկայացվել է 1 ընկերության պետական սեփականություն հանդիսացող բաժնետոմսերը մասնավորեցնելու նպատակով գնահատման համար անհրաժեշտ ելակետային տվյալների փաթեթ, որը գնահաման փուլում է։

- 2021 թվականի մայիսի 13-ին ընդունվել է «Պետական գույքը մասնավորեցնելու և Հայաստանի Հանրապետության կառավարության 2020 թվականի դեկտեմբերի 3-ի N 1973-Ա որոշումն ուժը կորցրած ճանաչելու մասին» ՀՀ կառավարության թիվ 783-Ա որոշումը։ Սույն որոշմամբ Պետական գույքի կառավարման կոմիտեին թույլատրվել է «Գեոկոմպլեքս» ՓԲԸ-ի լուծարումից հետո մնացած՝ քաղ.Երևան, Արաբկիր, Թբիլիսյան խճուղի թիվ 47/4 հասցեում գտնվող 5051.6 քառ.մետր ընդհանուր մակերեսով շենք-շինությունները և դրանց օգտագործման ու սպասարկման համար հատկացված 2,062102 հա մակերեսով հողամասը մասնավորեցնել դասական աճուրդով:

 - 2021 թվականի հունիսի 17-ին ընդունվել են «Հայաստանի Հանրապետության կառավարության 2012 թվականի օգոստոսի 2-ի N 1018-Ն, Հայաստանի Հանրապետության կառավարության 2014 թվականի փետրվարի 6-ի N 194-Ն և Հայաստանի Հանրապետության կառավարության 2015 թվականի հունիսի 10-ի N 638-Ն որոշումներում փոփոխություններ կատարելու մասին» և «Հայաստանի Հանրապետության կառավարության 2011 թվականի մայիսի 20-ի N 681-Ա որոշման մեջ փոփոխություն կատարելու մասին» ՀՀ կառավարության որոշումները, որոնք ընդունվել են համապատասխանաբար՝ թիվ 995-Ն և 1003-Ա որոշումներով։

Հաշվետու ժամանակահատվածում իրականացվել են 6 ընկերության բաժնետոմսերի հանձնման-ընդունման աշխատանքները, հրավիրվել են 8 արտահերթ, 11 տարեկան ժողովներ և 1 տնօրենների խորհրդի նիստ:

**Կազմակերպությունների լուծարման գործընթացի կազմակերպում**

2021 թվականի առաջին կիսամյակի ընթացքում ՀՀ կառավարության կողմից ընդունվել են 2 ընկերութան լուծարման մասին որոշումներ, ստեղծվել են 2 կազմակերպության լուծարման հանձնաժողովներ: Նույն ժամանակահատվածում 3 կազմակերպության լուծարման գործընթացն ավարտվել է։ ՀՀ կառավարության համապատասխան որոշումներով 2 կազմակերպություն հանվել է լուծարման գործընթացից։

2021 թվականի հուլիսի 1-ի դրությամբ լուծարման գործընթացում են գտնվում 16 կազմակերպություն:

Հաշվետու ժամանակահատվածում իրականացվում է նաև դատարանի վճիռներով 3 հիմնադրամի լուծարման գործընթաց։

Հաշվետու ժամանակահատվածում լուծարվող կազմակերպություններում և հիմնադրամներում իրականացվել է շուրջ 675165.0 հազ.դրամ վճարումներ, որից՝ ՀՀ պետական բյուջե` 306564.0 հազ.դրամ, համայնքային բյուջե՝ 465.0 հազ.դրամ, աշխատավարձի գծով` 289104.0 հազ.դրամ և այլ կրեդիտորական պարտք՝ 79032.0 հազ.դրամ:

Լուծարումից հետո ՀՀ պետական բյուջե է փոխանցվել 3356.0 հազ.դրամ, իսկ 1833.0 հազ.դրամ դեբիտորական պարտքի ստացման իրավունքը փոխանցվել է ՀՀ ֆինանսների նախարարությանը։

**2. Պետական գույքի հաշվառման գրանցամատյանի վարում**

Հաշվետու ժամանակահատվածում «Գույքի գնահատման և աճուրդի կենտրոն» ՊՈԱԿ-ի կողմից հաշվառվել է 1463 գույքային միավոր, որից՝ 1315 միավոր անշարժ գույք (պետական սեփականություն հանդիսացող և կանոնադրական կապիտալում պետական բաժնեմաս ունեցող իրավաբանական անձանց գույքի կազմում ընդգրկված), 124 միավոր տրանսպորտային միջոց, 24 պետական բաժնեմաս ունեցող առևտրային կազմակերպություն։

**3. Պետական անշարժ ու շարժական գույքի տնօրինում և օգտագործում**

2021 թվականի առաջին կիսամյակի ընթացքում Կոմիտեի կողմից մշակվել և շրջանառության մեջ են դրվել պետական գույքի տնօրինման վերաբերյալ Կոմիտեի նախագահի 77 հրաման և ՀՀ կառավարության 73 որոշման նախագիծ (որից 27-ն ընդունվել է ՀՀ կառավարության կողմից, 25-ը գտնվում է շրջանառության մեջ, 17-ը ներկայացվել է ՀՀ կառավարության քննարկմանը, 4-ն հանվել է շրջանառությունից)։

2021 թվականի առաջին կիսամյակի ընթացքում 55 անշարժ գույքի նկատմամբ իրականացվել է պետության սեփականության իրավունքի պետական գրանցման վկայականների ուղղման և վերագրանցման աշխատանքներ:

Հաշվետու ժամանակահատվածում շենք-շինությունների չափագրման և հատակագծերի կազմման ծառայությունների մատուցման պետական գնման պայմանագրի համաձայն իրականացվել է 27 միավոր շենք-շինությունների և 57 միավոր հողամասի չափագրման աշխատանքներ։

Հաշվետու ժամանակահատվածում Կոմիտեում ստեղծված գույքի հանձնման-ընդունման հանձնաժողովի կողմից՝ Կոմիտեի հաշվեկշիռ է ընդունվել 685 գույքային միավոր, որից 140-ը հանդիսանում է անշարժ գույք, 469-ը՝ շարժական գույք, 45-ը՝ տրանսպորտային միջոց, 31-ը՝ լուծարումից մնացած շարժական գույք, իսկ հանձնվել է 3461 գույքային միավոր, որից 19-ը հանդիսանում է անշարժ գույք, 3401-ը՝ շարժական գույք է, 28-ը՝ տրանսպորտային միջոց, 13-ը՝ բնակարան։

**4. Պետական գույքի օտարում**

Հաշվետու ժամանակահատվածում ՀՀ օրենսդրությամբ սահմանված կարգով մշակվել և ՀՀ կառավարության քննարկմանն է ներկայացվել պետական գույքն օտարելու մասին 7 ՀՀ կառավարության որոշման նախագիծ, որից՝ 5-ն ընդունվել է ՀՀ կառավարության կողմից, 1-ը գտնվում է շրջանառության մեջ, 1-ը հանվել է շրջանառությունից։ Նշված նախագծերով օտարման է ներկայացվել 5 անվանում անշարժ գույք և 2 միավոր շարժական գույք (ըստ օտարման ձևի՝ 1-ն ուղղակի վաճառք, 6-ն աճուրդ)։

Հաշվետու ժամանակահատվածում Կոմիտեի նախագահի կողմից հաստատված 4 հրամանի համաձայն օտարման է ներկայացվել 5 անվանում անշարժ գույք (ըստ օտարման ձևի՝ 2-ն ուղղակի վաճառք, 3-ն աճուրդ)։

Հաշվետու ժամանակահատվածում մշակվել և Կոմիտեի նախագահի կողմից հաստատվել է շարժական գույքի աճուրդով օտարման վերաբերյալ 34 հրաման: Նշված հրամաններով օտարման է ներկայացվել 76 միավոր տրանսպորտային միջոց, 290 միավոր այլ շարժական գույք և պետական սեփականություն հանդիսացող շենքերի վերանորոգման արդյունքում առաջացած 128 միավոր պիտանի գույք:

2021 թվականի առաջին կիսամյակի ընթացքում Կոմիտեն կնքել է հետևյալ պայմանագրերը՝ 2 մասնավորեցման, 5 պետական գույքի օտարման, 38 ոչ բնակելի տարածքի անհատույց օգտագործման, 94 ոչ բնակելի տարածքի վարձակալության, 26 բնակելի տարածքի նվիրատվության, 22 ՀՀ կառավարության 2019 թվականի նոյեմբերի 21-ի թիվ 1666-Ն որոշման հիմքով կնքված նվիրատվության, 12 նվիրատվության, 8 նվիրաբերության, 3 գույքի ներդրման, 1 գույքի անհատույց սեփականության իրավունքի հանձնման և 1 ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումների տեղակայման և սպասարկման: Հաշվետու ժամանակահատվածում Կոմիտեն կնքել է նաև ոչ բնակելի տարածքի անհատույց օգտագործման պայմանագրում փոփոխություն կատարելու մասին 59 համաձայնագիր։

 Հաշվետու ժամանակահատվածում «Գույքի գնահատման և աճուրդի կենտրոն» ՊՈԱԿ-ի կողմից իրականացվել են հետևյալ աճուրդների կազմակերպման աշխատանքները. 94 միավոր շարժական գույքի (տրանսպորտային միջոց) աճուրդի կազմակերպում, որից կայացել է 60 միավորը, 317 միավոր այլ շարժական գույքի աճուրդի կազմակերպում, որից կայացել է 77 միավորը, 5 միավոր անշարժ գույքի աճուրդի կազմակերպում, որից կայացել է 3 միավորը, 6 միավոր մասնավորեցման հիմունքով աճուրդի կազմակերպում, որից կայացել է 2 միավորը, 97 տարածքի վարձակալության իրավունքի տրամադրման նպատակով աճուրդի կազմակերպում, որից կայացել է 61 միավորը, 295 միավոր այլ շարժական գույքի պայմանագրային հիմունքներով աճուրդի կազմակերպում, որից կայացել է 33 միավորը, 15 միավոր շարժական գույքի (տրանսպորտային միջոց) պայմանագրային հիմունքներով աճուրդի կազմակերպում, որից կայացել է 9 միավորը, 2 միավոր անշարժ գույքի պայմանագրային հիմունքներով աճուրդի կազմակերպում, որից կայացել է 1 միավորը։

2021 թվականի առաջին կիսամյակի ընթացքում «Գույքի գնահատման և աճուրդի կենտրոն» ՊՈԱԿ-ի կողմից կատարվել են Կոմիտեին ամրացված Երևան քաղաքում և ՀՀ Գեղարքունիքի, Արմավիրի, Արագածոտնի և Կոտայքի մարզերում գտնվող 177 միավոր անշարժ գույքի գույքագրման աշխատանքներ, «Կարեն Դեմիրճյանի անվան մարզահամերգային համալիր» ՊՈԱԿ-ի շարժական գույքի գույքագրման աշխատանքների արդյունքների 1328 միավորի ամփոփման աշխատանքներ, ինչպես նաև պետական գույքի էլեկտրոնային հաշվառման համակարգ է մուտքագրվել 129 միավոր անշարժ գույք։

Հաշվետու ժամանակահատվածում «Գույքի գնահատման և աճուրդի կենտրոն» ՊՈԱԿ-ի կողմից իրականացվել է 442 շարժական գույքի պահառություն, պահառության է ընդունվել 53 միավոր գույք, իսկ պահառությունից հանվել (օտարվել) է 79 միավոր գույք:

2021 թվականի առաջին կիսամյակի ընթացքում «Գույքի գնահատման և աճուրդի կենտրոն» ՊՈԱԿ-ի կողմից իրականացվել են հետևյալ սպասարկման աշխատանքներ՝ ոչ կառավարական շենքերում 10.500 քառ.մ մակերեսի, Կառավարական 2-րդ շենքում 31․747 քառ.մ մակերեսի, Կառավարական 3-րդ շենքում 30․897քառ.մ մակերեսի, Նալբանդյան 28 շենքում 1397 քառ.մ մակերեսի:

**5. Պետական գույքի մասնավորեցումից, օտարումից և վարձակալությունից ստացված միջոցներ**

2021 թվականի առաջին կիսամյակի ընթացքում (2021 թվականի հունիսի 30-ի դրությամբ)՝

**Պետական գույքի օտարումից** ստացված միջոցները կազմել են 457342.0 հազ.դրամ, որից՝ ՀՀ պետական բյուջե է փոխանցվել 328698.2 հազ.դրամ, իսկ համապատասխան համայնքային բյուջե՝ 128643.8 հազ.դրամ:

**Պետական գույքի մասնավորեցումից** ստացված միջոցները կազմել են 85777.8 հազ.դրամ, որից՝ ՀՀ պետական բյուջե է փոխանցվել 62984.5 հազ.դրամ, իսկ համապատասխան համայնքային բյուջե՝ 22793.3 հազ.դրամ:

**Պետական գույքի վարձակալությունից** փաստացի ՀՀ պետական բյուջե է մուտքագրվել 131827.7հազ.դրամ:

ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում **կապի սարքավորումների տեղակայման և սպասարկման պայմանագրերից** փաստացի մուտքագրվել է 148672.3 հազ.դրամ, որից ՀՀ պետական բյուջե է փոխանցվել 44377.7 հազ.դրամ (այդ թվում` այլ կառավարչական հիմնարկների արտաբյուջեներ 7715.0 հազ.դրամ), իսկ համապատասխան ՊՈԱԿ-ների բյուջեներ՝ 104294.6 հազ.դրամ:

**Պետական սեփականություն համարվող հողերի** կադաստրային արժեքի վճարումից մուտքերը կազմել են 239545.5 հազ.դրամ:

**Ամփոփում.**

վերը նշված հոդվածներով ստացված դրամական միջոցները կազմել են 1063165.3 հազ.դրամ, որից ՀՀ պետական բյուջե է փոխանցվել 807433.6 հազ.դրամ, իսկ այլ կառավարչական հիմնարկների արտաբյուջեներ՝ 7715.0 հազ.դրամ, համայնքային բյուջեներ են փոխանցվել 151437.1 հազ.դրամ, ՊՈԱԿ-ների բյուջեներ՝ 104294.6 հազ.դրամ:

**6. «Կարեն Դեմիրճյանի անվան մարզահամերգային համալիր» ՊՈԱԿ-ի կողմից կատարված աշխատանքները**

Հաշվետու ժամանակահատվածում՝

«Կարեն Դեմիրճյանի անվան մարզահամերգային համալիր» ՊՈԱԿ-ում անցկացվել է 14 միջոցառում:

«Կարեն Դեմիրճյանի անվան մարզահամերգային համալիր» ՊՈԱԿ-ի ընդհանուր հաշվարկային ֆինանսական մուտքերը կազմել են 168521.6 հազ.դրամ, որից՝ 69108.9 հազ.դրամը պետական դրամաշնորհն է, 99412.7 հազ.դրամը ձեռնարկատիրական ֆինանսական մուտքերն են (որից՝ 74169 հազ.դրամը միջոցառումներից մուտքերն են, իսկ 25243.7 հազ.դրամը՝ այլ ծառայություններ մատուցումից, ինչպես նաև վարձակալական, գործակալական պայմանագրերով սահնմանված մուտքերն են)։

«Կարեն Դեմիրճյանի անվան մարզահամերգային համալիր» ՊՈԱԿ-ի ֆինանսական ելքերը կազմել են 244077 հազ.դրամ։ Ծախսերի հիմնական մասն ուղղվել է կառույցի պահպանմանը, նյութերի և ծառայությունների ձեռքբերման գծով ծախսը կազմել է 113946.2 հազ.դրամ, վճարվել է 77441.9 հազ.դրամ աշխատավարձ, ՀՀ պետական բյուջե է վճարվել 43892.8 հազ.դրամի հարկ (ԱԱՀ, շահութահարկ)։

**7. Կոմիտեի կողմից և ընդդեմ Կոմիտեի ներկայացված հայցադիմումները**

Հաշվետու ժամանակահատվածում Կոմիտեն իրականացրել է պետական գույքի կառավարման բոլոր գործարքներով ստանձնած պայմանագրային պարտավորությունների պատշաճ կատարման հսկողությունը: Այս ոլորտում Կոմիտեի գործունեությունը կապված է նաև դատարաններում որպես հայցվոր և պատասխանող հանդես գալու հետ:

Հաշվետու ժամանակահատվածում Կոմիտեի կողմից նախապատրաստվել և ՀՀ դատական ատյաններ է ներկայացվել՝ 18 հայցադիմում, 3 հայցադիմումի պատասխան, 3 գրավոր առարկություն, 2 սնանկության պահանջ, 8 վերաքննիչ բողոք, 1 վճռաբեկ բողոք, դատական ատյաններում քննվող քաղաքացիական, քրեական, վարչական, և սնանկության գործերով ապահովվել է դատական ներկայացուցչություն։

Հաշվետու ժամանակահատվածում հարուցված հայցերի և արտադատական կարգով ՀՀ պետական բյուջե է վերադարձվել 22214.3 հազ. դրամ գումար, որից մասնավորեցման գործերով՝ 1980.0 հազ. դրամ գումար, վարձակալական գործերով՝ 20234.3 հազ. դրամ գումար։ Կոմիտեի կողմից ներկայացված համապատասխան հաղորդումների հիմքով նախաքննություն իրականացնող մարմիններում որոշ գործեր գտնվում են ուսումնասիրության փուլում։

**8. Օրենսդրության բարելավումներ և բարեփոխումներ**

Հաշվետու ժամանակահատվածում՝

ՀՀ կառավարության կողմից ընդունվել են հետևյալ իրավական ակտերը՝

1. 2021 թվականի փետրվարի 4-ին Հայաստանի Հանրապետության կառավարության 2011 թվականի մարտի 24-ի N 305-Ն որոշման մեջ լրացումներ կատարելու մասին N 128-Ն որոշումը (31  ընտանիք, 104 անձ, 33 բնակելի տարածք ),

2. 2021 թվականի փետրվարի 18-ին «Պետական սեփականություն հանդիսացող անշարժ գույքի օգտագործման վիճակի մշտադիտարկումներ անցկացնելու և գույքի օգտագործման բարելավման վերաբերյալ առաջարկություններ ներկայացնելու կարգը հաստատելու մասին» N 202-Ն որոշումը,

3. 2021 թվական ապրիլի 1-ին Պետական գույքի կառավարման 2021-2023 թվականների ծրագիրը հաստատելու մասին N 458-Լ որոշումը,

4. 2021 թվականի ապրիլի 1-ին «1988-1992 թվականներին Ադրբեջանի Հանրապետությունից բռնագաղթած և Հայաստանի Հանրապետության քաղաքացիություն ստացած անձանց կողմից զբաղեցրած բնակելի տարածքները սեփականաշնորհելու մասին» ՀՀ կառավարության N 443-Ա որոշումը (2 ընտանիք, 8 անձ, 2 բնակելի տարածք),

5. 2021 թվականի ապրիլի 8-ին Բնակելի տարածքներ նվիրելու մասին ՀՀ կառավարության N 508-Ա որոշումը (23 ընտանիք, 60 անձ, 23 բնակելի տարածք),

6. 2021 թվականի ապրիլի 15-ին «Պետական սեփականություն հանդիսացող և պետական ոչ առևտրային կազմակերպությունների սեփականությունը հանդիսացող գույքի օտարման (վաճառքի), օտարման (վաճառքի) մրցույթի և աճուրդի կազմակերպման ու անցկացման կարգերը՝ սահմանելու և Հայաստանի Հանրապետության կառավարության 2003 թվականի հունիսի 13-ի N 882-Ն որոշումն ուժը կորցրած ճանաչելու մասին» N 587-Ն որոշումը,

7. 2021 թվականի ապրիլի 29-ին ընդունվել է ՀՀ կառավարության 2018 թվականի հունիսի 15-ի թիվ 681-Ա և դեկտեմբերի 13-ի թիվ 1462-Ա որոշումների մեջ փոփոխություններ կատարելու մասին ՀՀ կառավարության N 687-Ա որոշումը

8. 2021 թվականի ապրիլի 22-ին «Պետական գույքի կառավարման 2018-2020 թվականների ծրագրի կատարման 2020 թվականի տարեկան հաշվետվությանը հավանություն տալու մասին» ՀՀ կառավարության N 627-Ա որոշումը,

9. 2021 թվականի մայիսի 6-ին «Հայաստանի Հանրապետության կառավարության 2013 թվականի հոկտեմբերի 3-ի N 1130-Ն որոշման մեջ լրացումներ և փոփոխություններ կատարելու մասին» N 709-Ն որոշումը,

10. 2021 թվականի մայիսի 6-ին ընդունվել է Բնակելի տարածքներ նվիրելու մասին ՀՀ կառավարության N 726-Ա որոշումը (19 ընտանիք, 52 անձ, 21 բնակելի տարածք),

11. 2021 թվականի հունիսի 24-ին ընդունվել է «Հայաստանի Հանրապետության կառավարության 2011 թվականի մարտի 24-ի թիվ 305-Ն որոշման մեջ փոփոխություններ կատարելու մասին» ՀՀ կառավարության N 1043 որոշումը:

12. 2021 թվականի հուլիսի 1-ին ընդունվել է «Հայաստանի Հանրապետության կառավարության 2007 թվականի նոյեմբերի 29 թիվ 1486-Ա որոշման մեջ փոփոխություն կատարելու մասին» ՀՀ կառավարության N 1075-Ա որոշումը:

- ՀՀ տարածքային կառավարման և ենթակառուցվածքների նախարարի 2021 թվականի հունիսի 8-ի «Պետական մարմինների տիրապետմանը և օգտագործմանը հանձնված (ամրացված) կազմակերպություններին, ընկերություններին և հիմնադրամներին անհատույց օգտագործման իրավունքով տրամադրված պետական սեփականություն հանդիսացող շարժական գույքի պահառության կարգը հաստատելու մասին» N 29-Լ հրամանը,

- ՀՀ տարածքային կառավարման և ենթակառուցվածքների նախարարի 2021 թվականի հունիսի 14-ի «Պետական սեփականություն հանդիսացող գույքի վաճառքի համար հավանական գնորդների կողմից ներկայացվող գործարար (ներդրումային) ծրագրի օրինակելի ձևերը հաստատելու մասին» N 31 –L հրամանը.

- ՀՀ ՏԿԵՆ պետական գույքի կառավարման կոմիտեի նախագահի կողմից 2021 թվականի մարտի 22-ին հաստատվել է «Պետական գույքի կառավարման կոմիտեի աշխատանքային ներքին կարգապահական կանոնները հաստատելու և Հայաստանի Հանրապետության կառավարությանն առընթեր պետական գույքի կառավարման վարչության պետի 2014 թվականի փետրվարի 27-ի թիվ 16-Ա հրամանն ուժը կորցրած ճանաչելու մասին» N 60-Ա հրամանը,

- ՀՀ ՏԿԵՆ պետական գույքի կառավարման կոմիտեի նախագահի կողմից 2021 թվականի ապրիլի 1-ին հաստատվել է «Պետական սեփականություն հանդիսացող անշարժ գույքի օգտագործման վիճակի մշտադիտարկումներ անցկացնելու գործընթացը կանոնակարգելու մասին» N 79-Ա հրամանը։

Մշակվել և օրենսդրությամբ սահմանված կարգով շրջանառության մեջ են դրվել հետևյալ իրավական ակտերը՝

1.«Պետական սեփականություն հանդիսացող անշարժ գույքի անհատույց օգտագործման տրամադրման կարգը և պայմանները հաստատելու, Հայաստանի Հանրապետության կառավարության 2011 թվականի փետրվարի 17-ի N 304-Ն ու 2013 թվականի սեպտեմբերի 19-ի N 1073-Ն որոշումներն ուժը կորցրած ճանաչելու մասին» ՀՀ կառավարության որոշման նախագիծը,

2. «Լիզինգի կիրառմամբ Հայաստանի Հանրապետության պետական սեփականություն հանդիսացող գույքի օտարման կարգը հաստատելու մասին» Հայաստանի Հանրապետության կառավարության որոշման նախագիծը,

3. «Հայաստանի Հանրապետության հողային օրենսգրքում փոփոխություն կատարելու մասին» ՀՀ օրենքի նախագիծը,

4. «Հայաստանի Հանրապետության կառավարության 2020 թվականի հունիսի 4-ի N 914-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը,

5. «Հայաստանի Հանրապետության կառավարության 1998 թվականի մարտի 27-ի N 209 որոշման մեջ փոփոխություններ կատարելու մասին» ՀՀ կառավարության որոշման նախագիծը,

6. ՀՀ Ազգային ժողովի քննարկմանն է ներկայացվել «Պետական գույքի մասնավորեցման 2017-2020 թվականների ծրագրի կատարման 2020 թվականի տարեկան հաշվետվությունը հաստատելու մասին» ՀՀ օրենքի նախագիծը,

7. «Հայաստանի Հանրապետության հողային օրենսգրքում փոփոխություն կատարելու մասին» ՀՀ օրենքի նախագիծը,

8. Բնակելի տարածքներ նվիրելու մասին ՀՀ կառավարության որոշման նախագիծը, որով առաջարկվում է նվիրատվությամբ տրամադրել 13 բնակելի տարածք (13 ընտանիք, 39 անձ):